32000D0479
L 192/36
JURNALUL OFÍCIAL AL UNIUNII EUROPENE
DECIZIA COMISIEI
din 17 iulie 2000
privind crearea unui Registru European al emisiilor de poluanți (EPER) în conformitate cu dispozițiile articolului 15 din Directiva 96/61/CE a Consiliului privind prevenirea și controlul integrat al poluării (IPPC)
[notificată cu numărul C(2000) 2004]
(Text cu relevanță pentru SEE)
(2000/479/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 96/61/CE a Consiliului din 24 septembrie 1996 privind prevenirea și controlul integrat al poluării (1), în special articolul 15 alineatul (3),
întrucât:
(1)
Articolul 15 alineatul (3) din Directiva 96/61/CE impune statelor membre să redacteze un inventar și să transmită informații despre principalele emisii și sursele lor.
(2)
Comisia publică rezultatele inventarului o dată la trei ani și stabilește formatul și datele caracteristice necesare transmiterii informațiilor furnizate de către statele membre în conformitate cu procedura prevăzută de articolul 19 din Directiva 96/61/CE.
(3)
Măsurile prevăzute de prezenta decizie sunt conforme cu avizul Comitetului menționat la articolul 19 din Directiva 96/61/CE,
ADOPTĂ PREZENTA DECIZIE:
Articolul 1
(1) Statele membre transmit Comisiei informațiile privind emisiile din unitățile în care se desfășoară una sau mai multe dintre activitățile menționate în anexa 1 la Directiva 96/61/CE.
(2) Declarația trebuie să includă emisiile în aer și în apă ale tuturor poluanților pentru care sunt depășite valorile limită; poluanții și valorile limită sunt specificate în anexa A1.
(3) Informațiile privind emisiile trebuie să fie comunicate pentru fiecare unitate în formatul din anexa A2 și să cuprindă o descriere a tuturor activităților menționate în anexa I a Directivei 96/61/CE, precum și categoriile de surse și codurile NOSE-P corespunzătoare în conformitate cu indicațiile din anexa A3.
(4) Statele membre transmit Comisiei un raport general care include totalurile naționale ale tuturor emisiilor declarate pentru fiecare categorie de surse cu principalele activități din anexa I și codul NOSE-P corespunzător, în conformitate cu indicațiile din anexa A3.
Articolul 2
(1) Statele membre transmit Comisiei aceste informații o dată la trei ani.
(2) Prima declarație a statelor membre este transmisă Comisiei în iunie 2003 și cuprinde informațiile despre emisiile din 2001 (sau, la alegere, 2000 sau 2002, în cazul în care datele privind emisiile din 2001 nu sunt disponibile).
(3) A doua declarație făcută de statele membre este transmisă Comisiei în iunie 2006 și cuprinde datele despre emisiile din 2004.
(4) Începând cu anul T = 2008 și în funcție de rezultatele celui de-al doilea ciclu de declarații, statele membre sunt încurajate să transmită anual Comisiei, în luna decembrie a anului T, declarațiile următoare privind emisiile din anul T - 1.
Articolul 3
(1) Comisia va susține grupurile de lucru naționale pregătitoare organizate de statele membre și va elabora un „document de orientare pentru aplicarea registrului EPER” până în decembrie 2000, în colaborare cu reprezentanți ai industriei în cauză și prin consultarea comitetului menționat la articolul 19 din Directiva 96/61/CE.
(2) „Documentul de orientare pentru aplicarea registrului EPER” se va ocupa de formatul declarațiilor și de datele caracteristice, în special interpretarea definițiilor, calitatea datelor și administrarea lor, metodele de estimare a emisiilor și sublistele de poluanți pe sector pentru categoriile de surse specificate în anexa A3.
(3) După fiecare ciclu de declarații Comisia va publica rezultatele declarațiilor statelor membre și va reexamina procesul de declarare în cele șase luni care urmează termenelor de predare de către statele membre, menționate la articolul 2.
Articolul 4
(1) Statele membre transmit toate informațiile din declarație prin transfer electronic de date.
(2) Comisia, sprijinită de Agenția Europeană de Mediu, pune la dispoziția publicului datele transmise de statele membre, difuzându-le pe internet.
(3) Definițiile specifice referitoare la declarațiile privind emisiile sunt prezentate în anexa A4.
Articolul 5
Prezenta decizie se adresează statelor membre.
Adoptată la Bruxelles, 17 iulie 2000.